|  |  |
| --- | --- |
| Høringssvar fra Studienævnet, Samarbejdsudvalget og Institutrådet på ToRS vedr. foreslåede besparelser på Det Humanistiske Fakultet |  |
| Vedr. de 4 rapporter med forslag fra arbejdsgrupperne der ligger på: <https://intranet.ku.dk/medarbejderguide/tema/forandring/hum/Sider/default.aspx> | 7. juni 2017 |

Flere af forslagene har direkte indflydelse på uddannelseskvaliteten, de studerendes vilkår, arbejdsmiljø og forskningsaktiviteter og Studienævnet, Samarbejdsudvalget og Institutrådet på ToRS har derfor fundet det vigtigt at indgive følgende kommentarer.

Prøveformer og censur

* En betydelig del af besparelserne forslås opnået gennem reduktion af brugen af intern censur, hvilket i praksis vil sige, at eksaminator er enebedømmer. Dette, mener vi, er stærkt problematisk af flere årsager, især ved karakterbedømmelser. Censor fungerer som garant for en så fair og præcis bedømmelse som muligt, hvilket er af interesse for både studerende og eksaminator. Ved enebedømmer er den studerende mere sårbar for eksaminators eventuelle faglige idiosynkrasier såvel som personlige sym- og antipatier, fordi den afbalancerende effekt, som voteringssamtalen ofte har, forsvinder. I åbenlyse tilfælde af konflikt vil studerende naturligvis kunne bede om en anden eksaminator, men dels kræver dette, at den studerende selv er klar over et eventuelt problem. Dels vil det for mindre fag med få ansatte være vanskeligt eller umuligt at finde en anden eksaminator. Problemet i forhold til at sikre den studerende løses ikke ved, at eksaminator har mulighed for at indhente sparring på de opgaver, hvor der er tvivl, da det stadig vil være eksaminator der foretager vurderingen af, hvad der udgør tvivlstilfælde. Endeligt betyder forslaget, at en vigtig sparringspartner for eksaminator forsvinder og erfaring peger på, at enebedømmelserne derfor tager længere tid.

Studienævnet foreslår derfor i) at enebedømmelse så vidt muligt undgås, ii) at enebedømmelse, hvis nødvendigt, så vidt muligt udelukkende bruges ved bestået/ikke-bestået eksamener

* I forhold til reduktion af vejlednings- og bedømmelsestider anser vi en reduktion i specialetimerne som problematisk, da den tid, der spares ved bortfald af specialeudtalelsen, ikke bør føre til reduktion men bør omsættes i øget vejledning og feedback. Reduktion af vejledningstid på BA-projekter er endvidere problematisk, da BA studerende endnu ikke har samme erfaring med at skrive større opgaver, og de er ikke altid tilknyttet et kursus, hvor de ellers kunne få glæde af fælles projekt-/opgaveskrivningsarbejde. Vejledningstiden er derfor her mere sårbar. Vi ser gerne, at hvis der er tid, der bliver frigjort, kan den bruges på feedback bredt på alle opgaver. Vi ved, at dette vil blive gjort obligatorisk i løbet af kort tid.
* De seneste APV-målinger viser, at de ph.d. studerende er en af de medarbejdergrupper, der er mest pressede i deres arbejdsliv, derfor finder ToRS det problematisk at reducere på de Ph.d. studerendes forberedelsestid.

Administration

* Vi er stærkt bekymret over at studieordningsarbejdet og forskningssupport påtænkes centraliseret. Begge funktioner har fungeret til stor tilfredshed, ikke mindst på grund af vigtig detailviden hos de administrative medarbejdere om instituttets fag såvel som forskningsprofiler. Denne viden, frygter vi, vil gå tabt, hvorved det løbende arbejde med at tilpasse undervisningen til de juridiske rammer såvel som ansøgningsarbejde i forhold til forskningsmidler vil blive mere ineffektivt og tidskrævende.
* Vi opfordrer til, at der igangsættes en proces, hvor man analyserer arbejdsgange og processer, før man beslutter, hvor funktioner skal ligge. Principielt bør enhver servicefunktion placeres så tæt på medarbejderne, der skal serviceres, som muligt. Når service standardiseres og centraliseres skal VIP bruge mere af deres tid på administration, det betyder mindre tid til undervisning og forskning.
* Processerne bør indeholde en stor del af medarbejderinddragelse af de medarbejdere, der sidder med de pågældende funktioner, da det er medarbejderne, der kender opgaverne til bunds.
* Arbejdsmiljøet bør være i fokus, når der igangsættes større omlægninger af arbejdsgange og funktioner. HUM skal stadig være en god arbejdsplads også under forandringer.

Tilvalg

* Som udgangspunkt ser vi de her foreslåede tiltag som fornuftige og på mange områder i tråd med, hvad ToRS allerede gør. Vi henstiller dog til, at instituttet skal have en høj grad af selvbestemmelse i forhold til at vurdere og prioritere, hvorvidt antallet af tilmeldte studerende er tilstrækkeligt til at oprette et givent kursus, dvs. at vurderingen om oprettelse vil kunne foretages ud fra det gennemsnitlige antal studerende på instituttets udbudte tilvalg.

Bibliotek

* Vi understreger vigtigheden af at bibeholde bemandingen på det sammenlagte ToRS/SAXO bibliotek, da bibliotekarerne her betjener mange fag med et stort brug af ældre, ikke-digitaliserede kilder, megen litteratur i magasin, samt opslagsværker. Endvidere er megen litteratur til områdestudierne ikke tilgængeligt i digitaliseret form. For at kunne betjene de studerende ordentligt og for at kunne have et effektivt samarbejde omkring fremskaffelse af litteratur til undervisning, er det essentielt med en institutnær bibliotekar, både i forhold til opstilling og i forhold til at finde tekster.
* Hvis der bliver færre bibliotekstimer vil det betyde en øget arbejdsbyrde for VIP’erne, som evt. vil skulle bruge mere tid med de studerende i biblioteker, og til at lave semesterhylder mm. selv. Det vil betyde færre ressourcer til undervisning og forskning.